Jan Borg

**Jan Erik Borg**  (født 1938) er en norsk tidligere filmprodusent og journalist. Borg begynte å arbeide for United Press International (UPI) i ung alder og fikk sin journalistutdanning ved UPIs europeiske hovedkontor i London.

Allerede som 19-åring hadde han ansvaret for filmopptakene til innslaget om norsk motstandsbevegelse under annen verdenskrig i Brian Horrocks' BBC-serie *Men of Action*.

I 1957 startet han «Norwegian Telenews» med formål å levere nyheter fra Norge til utenlandske TV-stasjoner. Hans reportasjer fra kong Haakons begravelse og  kong Olavs signingsferd til Nidarosdomen ble sendt til tolv TV-stasjoner i USA og Europa. TV-dekningen av nyheter fra Norge pågikk fram til 1960 da NRK overtok formidlingen via Eurovision. Borg deltok også i NRKs prøvesendinger fra 1958.

I 1963 sluttet han seg til United Press Movietone Televisions nyopprettede divisjon for dekning og distribusjon av TV-nyheter fra hele verden.

Han opererte i over 15 år i nyhetenes frontlinje over hele verden. Borg ble ansvarlig for UPMTs TV-dekning fra Øst-Europa med base i Vest-Berlin og i kortere perioder i Moskva. Han var med på opptakene fra utgravingen av den første tunnelen under Berlinmuren, der 57 østtyskere flyktet til vest før tunnelen ble oppdaget og sprengt. (Dagsrevyen, 14. oktober 1964. Opptakene ble gjort 3. oktober 1964 / Aftenposten, 7. april 2004 ) I juni 1967 dekket han seksdagerskrigen i Midtøsten og opererte på alle tre fronter i Israels krig mot Egypt, Syria og Jordan. Tidligere samme år produserte han tre TV-dokumentarer om Israels hær, sjø- og luftforsvar. (Journalisten, Norsk Journalistlag, 19. oktober 2004 )

I mars 1968 var han den eneste filmreporteren som dekket de voldsomme studentopptøyene mot kommunistregimet i Warszawa. Øvrige fotografer ble stanset ved grensen, men Borg slapp inn fordi det stod «student» i passet hans, og han hadde et lite kamera som han smuglet med seg inn. (Lørdagsrevyen, 22. august 1998)  Opptakene ble smuglet ut av Polen i Borgs undertøy og distribuert fra Sveriges Television (SVT) i Stockholm samme kveld. (Aftonbladet, Stockholm, 16. mars 1968)

20. august samme år invaderte Sovjetunionen Tsjekkoslovakia med  stridsvogner og en troppestyrke på  mann. Borgs opptak fra invasjonen var de første som nådde Vesten, og ble videresendt til hele verden fra det østerrikske tv-selskapet ORT i Wien.

Samme år var Borg med på et farlig flytokt inn i Biafra, sammen med den legendariske svenske piloten Carl Gustaf von Rosen. (Lørdagsrevyen, 22. august 1998) 

Borg slapp fra det med livet i behold under de blodige studentopptøyene i Mexico City uken før sommer-OL i 1968. Blodbadet på De tre kulturers plass skal ha kostet over  mennesker livet. Borg befant seg på en balkong hvorfra studentlederne hold sine appeller. Han var en av få som overlevde kamphelikoptrenes skuddsalver mot balkongen.

Borgs reportasje fra hendelsen var førstesidestoff over hele verden. Han dekket også Vietnamkrigen, konfrontasjonen mellom Malaysia og Indonesia, krigen mellom India og Pakistan, samt en rekke statskupp, flykapringer og naturkatastrofer på alle kontinenter. (Aftenposten 30. april 1988, side 20).

Han var først med lokal-TV i Norge. Borg hadde produksjonsansvaret for sendingene på Janco-kabelen til Dagbladet, VG og Arbeiderbladet, og hadde ansvar for opplæring av avisenes nye TV-journalister. (Dagbladet 24. desember 1982, side 1 og 13.) 

Fra midten av 70-tallet drev Borg sitt eget produksjonsselskap «Borgfilm AS», og leverte over 50 dokumentarprogrammer til verdens største TV-selskaper. Han var også blant de  første som introduserte fargevideo for næringslivet og produserte flere hundre firmaprofileringer for norsk og utenlandsk næringsliv. Han arbeidet også i mange år som korrespondent i Norge for det statseide, tyske TV-selskapet ARD/NDR.

Borg har i hele sitt yrkesaktive liv vært sterkt involvert i humanitært arbeid og gjort utallige reportasjer for en rekke norske og utenlandske hjelpeorganisasjoner. Han spilte en sentral rolle i de første TV-aksjonene i NRK på 70-tallet med sine reportasjer fra Asia, Afrika og Mellom-Amerika. Borg var også i en periode president i Oslo Lions Bygdøy. 

## Kilder
* Aftenposten, 30. desember 1959 (s.9) – ”Men of action”, BBC-serie.
* VG, 31. oktober 1968 (s.28) – Jan Borg, Norsk filmreporter i toppklasse.
* Aftenposten, 30. april 1988 (s.20) – Med syv liv og sjette sans.
* Dagbladet, 24. desember 1982 (s.13) – Verdensreporter bak TV-suksess.
* Aftenposten, 30. april 1998 (s.12) – Et liv i skuddlinjen.
* Aftenposten Radio/TV, 25. mai 1984 (s.12) – Fra Biafra til Bygdøy.
* SAS Norge, Horisont nr. 5 1984 – Verdesreporteren (s.20–23).
* Se og Hør, 29. november 1984 – Jan Borg startet TV før NRK.
* Arbeiderbladet, 3. mai 1969 – Tøffe jobber for Jan Borg.
* Journalisten, Norsk Journalistlag, 19. oktober 2004.
* NRK Dagsrevyen, 4. okotber 1964. (Opptakene ble gjort 3. okotber 1964) – Flyktningetunnel, Bernauer Strasse, Berlin. 
* Aftenposten, 7. april 2004 – Flukten under Berlinmuren.  
* NRK Lørdagsrevyen, 22. august 1998 – Lørdagsgjest Jan Borg, reporter Lars Jacob Krogh.

## Referanser